昭惠廟黄柏歌
作者：王該
朝代：宋

paragraphs: 四明之山東南雄，中有古柏高巃嵷。
霜凌雪犯勢不屈，幹直不與凡柯同。
幾十圍，幾千尺，踞隆巖兮盤巨石。
有時狂風盲雨嗥長巔，上徹天心下地脊。
樵奴與牧子，慣見却辟易。
不知何洞出神翁，採芝去踏嶄巖峰。
蒸嵐焙翠入靈藥，意欲服餌顔如童。
仙翁仙翁愛無獨，天産此材同衆欲。
小將條剖治民盲，大可柱分支帝屋。
神翁神翁莫輕藐，植物雖微功不小。
些須片葉價千金，能使塵寰人不老。